정조 6년
梁山郡守李師濂疏曰。伏以。臣爲人最下。百無一能。猥蒙恩私。揚歷內外。榮耀極矣。涯分溢矣。區區一念。惟在於不避夷險。少答涓埃。而材具旣短。知識且蔑。觸事昏憒。動輒瘡疣。居常愧懼。若隕淵谷。迺於前冬。伏奉南邑恩旨。春初陛辭。玉音諄勤。至以梁山弊邑。汝善爲之爲敎。不知疎逖如臣。譾劣如臣。何以得此於君父之前也。臣仰承德音。俯激微衷。一自莅任之後。率以釐瘼爲務。凡邑之大關民隱。少紓國計者。則靡不殫竭心力。略加矯捄。將以爲一半分報效之圖矣。不幸六七月之交。乃有五十日之旱。百嘉蟲損。萬姓魚喁。而幸賴我殿下對越之誠。得霈數千里周洽之澤。焦槁者再潤。萎黃者向蘇。周禾蔚興。尙有乃熟之望。八月之風。胡然而作。五日之雨。又爲其災。民皆蕩祈。未奠厥居。渙散之象。非朝伊夕。時則天心哀矜。若恫在已。親製十行之溫綍。別遣前道臣而諭之。字字恩言。至再懇惻。臣奉覽未半。聲淚俱發。村村父老。扶杖感祝曰。朝家之惠我南民。若是其摯。營邑之恤我飢困。寧敢少忽。于以恃如孩得乳。重以道臣之仰體委寄。至誠安集。四散之憂旣息。一路之民晏如。德施之厚。巍蕩無際。凡百含生。莫不欣然相與鼓舞於仁天位育之中。則況如臣忝在守土之列者。熟不欲淬勵一心。對揚休命。克盡其懷保蠲恤之道哉。第百年之弊。其源已痼。衆民之急。如水益深。而因循玩愒。不思所以通變之道。則梁州一境。其將無支保之民矣。思之及此。寧不懍惕。目今求言之敎。前後申複。靺韋章甫。亦許盡言。而臣若徒守出位之戒。罔念執藝之義。有懷不陳。以孤我殿下側席之盛意。則是臣上負我國家之恩也。下孤我梁民之望也。臣雖無狀。亦豈忍爲此哉。不避猥越之誅。敢效膚淺之見。伏願殿下。其毋以人微而廢之也。其一。防堰事也。大抵本郡。介在山海之間。爲一道都水口之處。地勢卑下。土壤沮洳。而洛東江水。年年流沙。陻塞海門。不得宣泄。故雖當晴天不雨之日。上遊之水。忽地暴漲。則波濤溯流。原野汎濫。郡城東南四五十里大野。變成滄海。或七八日而水退。或四三日而土出。夏漲則穉禾萎損。有若霜打而鹽沈。秋溢則稻穗腐爛。殆同魚餒而肉敗。此是本郡之流來災弊。而郡前郡北。有三四十里大坪。距江浦稍間之故。平時梁民之農場生業。專在於此。而其間又有所謂上開川者。山峽之水。發源旣遠。觸石之流。其勢甚悍。橫截撞破。罔有紀極。故自前築數十里長堰。以防衝嚙之患。而壬戌大水。盡爲毁決。田疇沈沒。人民渰死。其時道臣。狀請廟堂。劃得三千石儲置米。四千兩營在錢。與二十三同正木。以之完築。及至乙丑。旋盡潰壞。自朝家又捐六百石米。調發道內軍丁。東補西築。僅僅彌縫矣。乙亥之水。又爲盡蕩。甲申之築。非不堅固。而水道旣高。兩岸漸夷。橫流汎濫。莫可防塞。一望平郊。盡成瀦澤沙礫之場。而從前所築之堤。實有難支之慮。故臣於到郡之初。別掘一浦。分爲兩道。則水路旣岐。湍流稍殺。今年之水。幸而獲全。而職此之故。戶口日縮。田結歲減。雖八路同豐之歲。本郡之歉荒自如也。民生之困窮如前也。人無恒産。擧失常性。風俗乖亂。百弊層生。以至於邑不爲邑之境。若此不已。則臣恐南邊要衝之地。不免爲空虛廢棄之場。民憂國計。誠非細慮。夫禹貢兖州之地。作十有三載。然後其所賦入。得同他州者。以其黃河下流。被害尤甚。而本郡土品。不及兖州之中下。洛江爲災。有甚黃河之橫溢。年年水災。又不啻九年之患而已。則此合有別般恤念之道。臣愚死罪。竊以爲稍待年事之登熟。廣調隣近之民丁。始自石室山下。終抵狐浦津頭。其間數十里之地。加築數尺高長堤。以遮奔流之勢。恢拓新所鑿別浦。益分衝撞之路。則田野墊沒之患。可得稍紓。而生民豐足之道。庶有其望也。其二曰。軍額弊也。本郡元戶。合爲二千一百六十六戶。而計除班戶驛戶及僧居士公私賤各樣應頉。則其餘良民之戶。不過一千二百戶。而男丁人口。除其公頉與老弱。則良十五歲以上五十歲以下壯男。只爲二千二百三十八口。而各項軍摠。額數甚夥。以言其名色。則京軍門京各司之所屬軍兵。共爲八百七十一名也。巡統營兵水營之各樣防軍。亦爲九百三十五名也。其外萊府所管待變校卒及本郡軍額。如進上藥漢選武軍官。與其他各色目之屬。又合至於八百五十名之數。則都合軍額。爲二千六百五十六名矣。以二千二百餘口之男丁。塡充二千六百五十六名之軍額。則其勢末由。逃故代頉之際。搜括簽丁。闔境騷然。疊役之患。比比有之。則隣族之徵。勢所不免。徒擁虛薄。非但邊備之極疎。脫有緩急。未知其計之安出。軍額變通。雖極重大。而量宜移定。亦有已例。則臣愚死罪。竊以爲道內各邑軍小民多之處。從便移劃。俾無苦歇之相懸。如其不然。則就各營所屬名色中。覈出其不甚緊重者。減其額數。略與本郡所在良丁口數。參伍較量。多寡相當。然後民役無重複之患。軍政有修擧之美矣。其三曰。武備事也。本郡。處在距萊洋未二舍之地。則陰雨之備。不容少忽。故臣於春初。一一點閱。則無角之弓。間或有之。不羽之箭。殆過半焉。鎗鋩旣鈍。砲穴又塞。其他軍器。無一可恃。以此戎備。猝當緩急。則不能防身。何以禦賊乎。臣於是大懼。方便周章。略加修治。凡百器用。稍勝於前。而孔道殘局。措手無路。繼臣而來者。雖欲補繕。勢無柰何。殆同索毛於龜背。無麪於不托。則軍物一新。實無其望。海防之備。誠可哀痛。臣愚死罪。竊以爲各營門留在某樣錢中。除出三二千緍。移劃本郡。使之存本殖利。以補軍裝修繕之資。則本錢自如。公貨無減縮之慮。軍務克擧。海邑有桑土之備矣。其四曰。下納事也。本郡南面海上。有所謂甘同倉者。朝家劃給上道各邑。大同米屢千石及本郡大同米如干石。謂之下納。蓋以爲俵給各營鎭浦糧之資。而儲置其餘。以備不虞。則其關係緊重。實與上納無間矣。本郡大同。則旣屬下納。只以田稅米三百餘石。輸納漕倉。仍爲上納。駕海往來之際。凡百雜費。則與財力有裕上納數多之邑。少無所減。且以米小船大之故。船主沙格。中間作弄。添載他邑之米。或至生事之境。種種弊端。不一而足。噫。此梁民。亦是國家之民耳。莫重惟正之供。何敢言弊。通共漕納之例。豈欲圖免。而目今民邑形勢。方在萬分地頭。如不劃卽捄正。則必至於無邑無民而後已。臣伏聞往在甲寅年間。湖西十一邑漕復米輸納之弊。因道臣狀請。命與牙山田大同米相換以納。其後己丑年間。湖南漕復米。亦有依此例換納之事。臣愚死罪。竊以爲本郡上納田稅米。與上道各邑下納米。較其石數。計量相換。本郡則勿論田大同。盡數下納。而相換各邑。則旣各有漕運上納之米。減此下納。添彼上納。則上道各邑。無甚所損。而本郡除弊。莫此爲大矣。其五曰。砲糧米運納弊也。所謂砲糧米。自本郡。收捧上道沿江各邑之下納米。以爲分俵者。而自各其鎭浦。定送監色。斛量輸去。故別無弊端。而至於統營所納米三百餘石。則自該營。旣定監官領運以去。而又自本郡。別定監色。眼同隨行。納上之時。更爲斗量。添補之數。小不下三十石之米。雜費所用。亦至於七十繦之錢。故色庫倉卒擧當。白地無面。一經此任。輒皆持瓢而出。怨氣徹天。號哭載路。臣愚死罪。竊以爲受置他邑之米。替當許多之費者。實無義意。且自統營。旣定監色。又送船格。則一依各鎭浦輸去之例。本郡則改量逢授而已。使其該營監色。自爲領納。則不當之費。皮旣不存。白地之徵。毛將焉傅也。其六曰。寺奴婢移屬事也。本郡處地。在於東萊咽喉之地。大小使客。草料公行。無日無之。而北有通度站。南有甘同館。俱是距郡四十里之間也。自萊府往來之客。由本郡而入。由本郡而出。而本郡則無一口元官奴婢。雇軍貰丁。逐日供億。長立道路。景色愁痛。今日如此。明日又然。殘邑下隷。實無堪當之路。故丙寅年間。自本郡枚報巡營。巡營仍爲狀聞。以寺奴婢十口。移屬本郡矣。己卯年中。又因戶曹關文。還屬本寺。臣愚死罪。竊以爲些少奴婢。無甚關緊於地部支供。貰人實爲痼弊於本郡。則一依丙寅年定奪。還給其數。以爲一半分支保之道。恐不可已也。其七曰。左水營貿紙弊也。本郡通度寺。以羅代古刹。處在路傍。來賓去客。莫不由焉。則其爲弊端。不可勝言。而本寺屬之於左水營。營中所用各樣紙物。雖受本價。連歲責納。而添價之苦。月倍而歲蓰。點退之際。求煩而費重。昔之千餘名僧徒。今不滿百數。則空虛之患。迫在朝夕。僧亦民耳。寧不傷惻。臣愚死罪。竊以爲水營貿紙。旣設其所。則從其時節。換貿以用。而敗寺殘僧。不至侵督。則官道無絶站之慮。貧僧有奠居之樂矣。其八曰。舊還穀徵納之弊也。本郡舊還都數。爲一萬一千餘石。而卽甲申乙酉曁戊子己丑。與丁酉戊戌六年條停退者也。甲申乙酉。距今爲十七八年之遠。戊子己丑。亦不下十三四載之久。則其時受還之民。生者無幾。什存二三。而今年則特蒙朝家軫恤之澤。首先停捧。德意曠蕩。與天無極。小大踴躍。咸曰樂哉。而竊伏聞每當收糴之歲。逃故之民。多付穀物。遍徵其族。族徵之不足。又徵其隣。一境嗷嗷。如在水火。如非自朝家別賜通變。則民間冤徵。無歲無之。惟在我殿下博詢而裁處之如何耳。至於田政。則本郡量案。成於庚子之歲。而邇來六十年間。陵谷易處。川原改觀。昔之一二等田。到今爲五六等之品。今之二三等田。卽昔之四五等之地而。古所謂川反覆沙者。今或爲良田美畓。前所稱土沃壤膏者。今忽爲浦落蘆堤。則田政紊亂。莫此郡若也。道臣改量之請。實由於此。而秋成之後。勢將擧行。故臣於入境之初。躬檢壠畝。手執田簿。反覆査括。搜得百三十漏結。已卽首實。而由今證昔。土品之高下逈異。以古爲準。田賦之責納猶前。則民間稱冤。理所必至。而改尺旣有成命。稍豐自當祛瘼。臣不敢覼縷也。且以目下事言之。則第一急務。惟是分賑一事。前後聖諭。不啻十分懇至。道臣指揮。亦旣一心懷保。則凡百字牧之臣。孰敢毫忽泛恝。不思所以仰紓九重宵旰之憂哉。本郡今年年分。雖爲之次之邑。而較諸常年。則殆甚於尤甚之尤甚矣。歲聿云暮。甁粟已空。民間景色。萬萬遑汲。故臣竭力鳩材。艱備一百石穀。往復巡營。以本月二十六日。先救最急之飢戶。而嗣歲繼賙之策。已有道臣之靡不用極。優劃俵給者。則民賴以活。可保無憂。伏況臣受恩如天。濫叨郡寄。頂踵毛髮。罔非造化。圖報一念。炳然如丹。而秪緣空疎滅裂。百無一當。雖尋常簿書之間。亦未免骩骳而叢脞也。則以如此綿材。如此劣識。猝當此莫大之荒政。以濟此許多之飢口。而安知無一民捐瘠之患。少副我聖上如傷之意也哉。臣以是夙夜憂懼。恐莫效委畀之隆至。竟爲孤恩負國之歸。惶悶迫蹙。實不知措躬之所。有臣如此。生不如死。不職之罪。恭竢而已。今當聖朝求助之會。仰感前席勉飭之敎。目覩濱死之民。未敢終默于口。玆以草草數條。臚陳如左。而事係更張。言涉猥屑。狂妄踰濫。無以逃罪。伏願聖明。俯垂鑑諒。亟賜處分。俾爲僨誤者戒。略加釐革。以濟顚連之民。千萬幸甚。省疏具悉。言皆根據。許令廟堂稟處。